22 stiga tap hjá stelpunum í Ungverjalandi Íslenska kvennalandsliðið tapaði með 22 stigum á móti Ungverjalandi í kvöld , 72 - 50 , í fyrsta leik sínum í undankeppni EM 2017 . Ungverska liðið var númeri of stórt í þessum leik en íslenska liðið barðist vel allt til enda og stríddi aðeins heimastúlkum með tveimur mjög góðum spilaköflum í seinni hálfleiknum . Íslensku stelpurnar byrjuðu leikinn mjög vel og komust meðal annars í 14 - 7 en þær lentu síðan á vegg á móti stórum og stæðilegum Ungverjum sem nýttu sér vel hæðamuninn inn í teig . Íslenska liðið náði að minnka muninn niður í tíu stig í þriðja leikhluta og niður í tólf stig í þeim fjórða á mikilli baráttu og eljusemi en heimastúlkur fóru að hitta fyrir utan á lokasprettinum sem skilaði þeim 22 stiga sigri . Helena Sverrisdóttir var atkvæðamest í íslenska liðinu með 16 stig , 6 fráköst og 4 stoðsendingar en hún skoraði þúsundasta stigið sitt fyrir íslenska kvennalandsliðið í upphafi leiksins . Gunnhildur Gunnarsdóttir og Pálína Gunnlaugsdóttir gáfu ekkert eftir í baráttunni og voru saman með 22 stig og 9 fráköst . Gunnhildur skoraði 12 stig og Pálína var með 10 stig . Það er hægt að sjá alla tölfræðin úr leiknum með því að smella hér . Stóru leikmenn íslenska liðsins , þær Ragna Margrét Brynjarsdóttir , lentu í villuvandræðum strax í upphafi leiks og munaði miklu um það . Yngsti leikmaður liðsins , Keflvíkingurinn Sandra Lind Þrastardóttir , fékk því nóg að gera í kvöld í sínunm fyrsta keppnisleik og var meðal annars frákastahæst í íslenska liðinu með 9 fráköst . Fyrrum liðsfélagi Helenu Sverrisdóttur hjá Good Angels Kosic var íslenska liðinu erfið í kvöld en Tijana Krivacevic var með 27 stig og 64 prósent skotnýtingu í kvöld . Leikurinn snérist um miðjan fyrsta leikhluta þegar ungversku stelpurnar skiptu um gír og skoruðu 18 stig í röð . Þær breyttu stöðunni úr 14 - 7 fyrir Ísland í 25 - 14 fyrir Ungverjaland . Ungverska liðið var síðan sextán stigum yfir í hálfleik , 41 - 25 . Íslensku stelpurnar náðu að minnka muninn niður í tíu stig í þriðja leikhluta en komust ekki nær og ungversku stelpurnar enduðu þriðja leikhlutann á 10 - 0 spretti . Frábær 7 - 0 sprettur íslensku stelpnanna í fjórða leikhluta kom muninum niður í tólf stig , 60 - 48 , og í framhaldinu fengu íslensku stelpurnar opin þriggja stiga skot til að minnka muninn enn frekar . Skotin duttu hinsvegar ekki og ungverska liðið náði að gefa aftur í og klára leikinn með því að vinna síðustu rúmu fjórar mínúturnar 12 - 2 . Ungverjar komu því muninum upp í 22 stig í lokaleikhlutanum og munurinn var því óþarflega mikill í leikslok . Barátta íslensku stelpnanna sést ekki síst á fráköstunum en þær tóku tveimur fleiri sóknarfráköst en ungverska liðið . Þar fór Sandra Lind fremst í flokki en hún tók sex sóknafráköst eða fjórum meira en sú næsthæsta hjá báðum liðum . Íslenska liðið er nú á leiðinni heim á morgun og svo er heimaleikur framundan á móti Slóvakíu á miðvikudagskvöldið í Laugardalshöllinni . Stig íslenska liðsins í kvöld : Helena Sverrisdóttir 16 stig , 6 fráköst , 4 stoðsendingarGunnhildur Gunnarsdóttir 12 stig , 4 fráköst , 3 stolnirPálína Gunnlaugsdóttir 10 stig , 5 fráköstSigrún Sjöfn Ámundadóttir 6 stig , hitti úr 2 af 3 þriggja stiga skotumBryndís Guðmundsdóttir 3 stigRagna Margrét Brynjarsdóttir 2 stigSandra Lind Þrastardóttir 1 stig , 9 fráköst þar af 6 í sókn Allar spiluðu í kvöld en þær Berglind Gunnarsdóttir ( 11 mínútur ) og Bergþóra Holton Tómasdóttir ( 2 mínútur ) voru að spila sinn fyrsta A-landsleik í kvöld .